b'\n_START_ARTICLE_\nCornelis van Haarlem\n_START_PARAGRAPH_\nKornelis van Harlemas (ol. Cornelis van Haarlem, Cornelis Cornelisz., 1562, Harlemas \xe2\x80\x93 1638 m. lapkri\xc4\x8dio 11 d., ten pat) \xe2\x80\x93 Nyderland\xc5\xb3 manierizmo tapytojas. Lietuvos dail\xc4\x97s muziejaus rinkiniuose yra jo paveikslas \xe2\x80\x9eSenojo ir Naujojo Testamento alegorija\xe2\x80\x9c (nuolatin\xc4\x97je ekspozicijoje Radvil\xc5\xb3 r\xc5\xabmuose).\n_START_SECTION_\nBiografija\n_START_PARAGRAPH_\nKornelis Kornelisonas van Harlemas gim\xc4\x97 1562 m. Harleme, turtingoje \xc5\xa1eimoje. Jo t\xc4\x97vai 1572 m. paliko miest\xc4\x85 j\xc4\xaf apgulus Ispanijos kariuomenei. Kornelis pasiliko su mokytoju Pieter Pietersz. 1580 ir 1581 m. jis mok\xc4\x97si Ruane ir Antverpene, po to gr\xc4\xaf\xc5\xbeo \xc4\xaf Harlem\xc4\x85. Pirmasis reik\xc5\xa1mingas jam u\xc5\xbesakytas paveikslas, kuriame pavaizduotas vietos civilin\xc4\x97s sargybos nari\xc5\xb3 grupinis portretas, i\xc5\xa1garsino Kornel\xc4\xaf Harleme. \xc5\xa0is paveikslas padar\xc4\x97 \xc4\xaftakos v\xc4\x97lesniems Frans Hals ir kit\xc5\xb3 dailinink\xc5\xb3 pana\xc5\xa1ios tematikos grupiniams portretams. Apie 1584 m. Kornelis susitiko Hendrick Goltzius ir Karel van Mander, su kuriais \xc4\xafk\xc5\xabr\xc4\x97 Harleme mokykl\xc4\x85 (\xe2\x80\x9eAkademij\xc4\x85\xe2\x80\x9c) ir buvo svarbiausiais to meto Harlemo dailininkais-manieristais. Kornelio kompozicijos da\xc5\xbenai buvo pripildytos nuog\xc5\xb3 fig\xc5\xabr\xc5\xb3 labai sud\xc4\x97tingomis pozomis, vaizduojam\xc5\xb3 ne\xc4\xafprastais kampais. Jis daugiausiai tap\xc4\x97 religines ir mitologines scenas, yra nutap\xc4\x99s portret\xc5\xb3, virtuv\xc4\x97s scen\xc5\xb3, natiurmort\xc5\xb3. Jo paveikslus Europoje populiarino Hendrick Goltzius gravi\xc5\xabros. Kornelis mir\xc4\x97 1638 m. lapkri\xc4\x8dio 11 d. Harleme. Geriausi jo darbai sukaupti Franso Halso muziejuje Harleme.'